钦定古今图书集成/明伦汇编/人事典/第041卷 > 兼明书 > 《讳辨》韩愈
## 钦定古今图书集成/明伦汇编/人事典/第041卷 > 兼明书 > 《讳辨》韩愈

愈《与李贺书》，劝贺举进士。贺举进士有名，与贺争名
者，毁之曰：“贺父名晋肃，贺不举进士为是，劝之举者
为非，听者不察也。和而唱之，同然一辞。”皇甫湜曰：“若
不明白，子与贺且得罪。”愈曰：“‘‘然。《律》曰‘二名不偏讳’。释
之者曰：谓若言征不称在，言在不称征’。是也。《律》曰‘不
讳嫌名’。释之者曰：谓若禹与雨、丘与蓲之类’是也。今”
贺父名晋肃，贺举进士，为犯二名律乎？为犯嫌名律
乎？父名晋肃，子不得举进士；若父名仁，子不得为人
乎？夫讳始于何时？作法制以教天下者，非周公、孔子
欤？周公作诗不讳，孔子不偏讳二名，《春秋》不讥，不讳
嫌名，康王钊之孙，实为昭王。曾参之父名晳，曾子不
讳。昔周之时有骐期，汉之时有杜度，此其子宜如何
讳？将讳其嫌，遂讳其姓乎？将不讳其嫌者乎？汉讳武
帝名“彻”为“通”，不闻又讳车辙之“辙”为某字也；讳吕后
名“雉”为“野鸡”，不闻又讳治天下之治为某字也。今上
章及诏，不闻讳浒势秉机也。惟宦官宫妾乃不敢言
谕及机，以为触犯士君子言语行事，宜何所法守也？
今考之于经，质之于“律，稽之以国家之典，贺举进士，
为可耶，为不可耶？凡事父母，得如曾参，可以无讥矣；
作人得如周公、孔子，亦可以止矣。”今世之士，不务行
曾参、周公、孔子之行，而讳亲之名，则务胜于曾参、周
公、孔子，亦见其惑也。夫周公、孔子、曾参，卒不可胜；胜
周公、孔子、曾参，乃比于宦官宫妾。则是宦官、宫妾之
孝于其亲，贤于周公、孔子、曾参者耶？